CPFปลื้มผลโรดโชว์-บิ๊กล็อตโผล่50ล้าน
ซีพีเอฟเผยผลโรดโชว์ต่างประเทศได้รับผลตอบรับดี คาดส่งผลยอดขายพุ่งตามเป้า 1.8แสนล้านบาท
21 ก.ค. 2553

ซีพีเอฟเผยผลโรดโชว์ต่างประเทศได้รับผลตอบรับดี คาดส่งผลยอดขายพุ่งตามเป้า 1.8แสนล้านบาท
นางกอบบุญ ศรีชัย รองกรรมการผู้จัดการอาวุโส ด้านลงทุนสัมพันธ์  บริษัทเจริญโภคภัณฑ์อาหาร(CPF) เปิดเผยว่า บริษัทประสบความสำเร็จอย่างมากในการออกไปนำเสนอข้อมูล(โรดโชว์) ในต่างประเทศในช่วง 1 เดือนที่ผ่านมา ซึ่งการโรดโชว์ที่สหรัฐ  ใน 4 รัฐ คือ นิวยอร์ค บอสตัน ซานฟรานซิสโก และไมอามี่ ส่วนในยุโรปนั้น ได้เดินทางพบกองทุน ใน 5 ประเทศ ได้แก่ อังกฤษ สวิสเซอร์แลนด์ เยอรมัน สวีเดน และเดนมาร์กซึ่งส่วนใหญ่เป็นกองทุนที่มีกลยุทธ์ในการลงทุนระยะยาวและหลังเดินทางเข้ามาฟังข้อมูลของบริษัทก้ได้รับการตอบรับอย่างดี   โดยกองทุนต่างให้ความสนใจ ในพื้นฐานและผลประกอบการที่ดีขึ้นมาก ซึ่งในปีนี้  CPF คาดว่ายอดขายจะเป็นไปตามเป้า คือ 1.8 แสนล้านบาท จาก 1.6 แสนล้านบาทในปี2552       
นางกอบบุญกล่าวว่า ในส่วนของ  นโยบายการลงทุนในต่างประเทศ ก็ที่เริ่มเห็นผลชัดยิ่งขึ้น โดยเฉพาะในปีนี้ที่การดำเนินงานในประเทศตุรกีอินเดีย มาเลเซีย และล่าสุดรัสเซียเริ่มส่งผลให้ผลการดำเนินงานเติบโตอย่างโดดเด่น โดยในไตรมาส 1 ปี2553   บริษัทมีรายได้จากการออกไปลงทุนต่างประเทศ  ในสัดส่วน 25%    
นอกจากนี้ การปรับย้ายหมวดธุรกิจจากธุรกิจการเกษตรเป็นหมวดธุรกิจอาหารและเครื่องดื่ม เพื่อให้สอดคล้องกับกลยุทธ์ในการดำเนินธุรกิจของบริษัทและการเพิ่มสัดส่วนของอาหารคน โดยการผลักดันธุรกิจอาหารนี้ให้มีความหลากหลาย ผ่านการสร้างแบรนด์ในต่างประเทศและการขยายช่องทางธุรกิจรีเทลของซีพีเอฟในอนาคตล้วนช่วยสร้างความมั่นใจแก่กองทุนได้เป็นอย่างดี
สำหรับบรรยากาศการลงทุนในหุ้นCPFวันนี้ในช่วงครึ่งวันเช้ามีแรงซื้อหุ้นในกระดานขนาดใหญ่(บิ๊กล็อต)ทั้งกระดานในและกระดานต่างรประเทศเข้ามามีมูลค่ารวมเฉียด 50 ล้านบาท โดยซื้อกระดานในประเทศ 1รายการจำนวน 1.7ล้านหุ้นที่ราคาเฉลี่ย 23.5 0 บาทเป็นเงินรวม 40.17 ล้านบาท ขณะที่ซื้อCPF-Fจำนวน 4แสนหุ้นราคา23.50 บาทเป็นเงิน 9.4 ล้านบาท 
ล่าสุดราคาหุ้นCPFซื้อขายที่ 24 บาทเพิ่มขึ้น 0.70 บาทหรือ 3%